百舌吟
作者：劉禹錫
朝代：唐

paragraphs: 曉星寥落春雲低，初聞百舌間關啼。
花樹滿空迷處所，搖動繁英墜紅雨。
笙簧百囀音韻多，黃鸝吞聲燕無語。
東方朝日遲遲升，迎風弄景如自矜。
數聲不盡又飛去，何許相逢綠楊路。
綿蠻宛轉似娛人，一心百舌何紛紛。
酡顏俠少停歌聽，墜珥妖姬和睡聞。
可憐光景何時盡，誰能低回避鷹隼。
廷尉張羅自不關，潘郎挾彈無情損。
天生羽族爾何微，舌端萬變乘春暉。
南方朱鳥一朝見，索漠無言蒿下飛。